Hämäläisen laulu
1. On mulle Suomi suloisin,
 vaan Häme siitä kallihin;
 sen tuskin tiedän vertaista,
 niin kaunista, niin herttaista,
 kuin kulta Hämeenmaa,
 kuin kulta Hämeenmaa.

 2. Lempeitä laakson lehtoja
 ja lintuin laulupuistoja
 ja marjaisia kankaitaan
 en unhoittaa voi milloinkaan.
 Oi, Hämeen kallis maa!

 3. Ei impee missään rakkaampaa,
 ei siveempää, ei jalompaa,
 kuin Hämeen valkotukkanen
 tuo sinisilmä neitonen
 on ruskoposkineen.

 4. Ja kansaa kussa löytänen
 niin jäykkää kuin on Hämehen,
 niin vakavaa, mi auraltaan
 ei suotta siirry milloinkaan,
 halveksi säätyään.

 5. Jos miestä missä tarvitaan,
 maan eestä vaikka kaatumaan,
 niin uljaita on urhoja,
 on järkeä, on kuntoa,
 kun toimeen tartutaan.

J. H. Erkko.

J. H. Erkko